b'\n_START_ARTICLE_\nZarni an\n_START_PARAGRAPH_\nZarni an (komiksi \xd0\x97\xd0\xb0\xd1\x80\xd0\xbd\xd0\xb8 \xd0\xb0\xd0\xbd\xd1\x8c, ven. \xd0\x97\xd0\xbe\xd0\xbb\xd0\xbe\xd1\x82\xd0\xb0\xd1\x8f \xd0\xb1\xd0\xb0\xd0\xb1\xd0\xb0, Zolotaja baba) eli \xe2\x80\x9dKultainen akka\xe2\x80\x9d on komien legendaarinen jumala. Kultaisen naisjumalan patsaan palvonnasta muinaisten komien keskuudessa mainitaan ven\xc3\xa4l\xc3\xa4isiss\xc3\xa4 kronikoissa Stefan Permil\xc3\xa4isen kuoleman yhteydess\xc3\xa4 vuonna 1396. Tarkempia tietoja esiintyy 1500-luvun l\xc3\xa4nsieurooppalaisissa Ven\xc3\xa4j\xc3\xa4-kuvauksissa. Mehovski sijoittaa patsaan Vjatkajoen taakse skyyttien maan rajalle. Muiden kirjoittajien mukaan se sijaitsi l\xc3\xa4hell\xc3\xa4 Objoen suuta. Kuvauksissa kerrotaan lasta kantavasta vanhan naisen patsaasta tai naista muistuttavasta kalliosta._NEWLINE_1700-luvun ven\xc3\xa4l\xc3\xa4isten tiedemiesten Gerard Millerin ja Ivan Lepjohinin teoksissa Kultaisen akan kerrotaan olevan muinaisten komien jumala, jonka patsaan kristinuskoa pakenevat pakanat veiv\xc3\xa4t Obin varrelle. Komien kansanperinteess\xc3\xa4 ei esiinny termi\xc3\xa4 Zarni an, vaikka se useissa tieteellisiss\xc3\xa4 tutkimuksissa mainitaan ylimp\xc3\xa4n\xc3\xa4 naisjumalana, hedelm\xc3\xa4llisyyden ja hyvinvoinnin symbolina. Suullisessa perinteess\xc3\xa4 t\xc3\xa4llaisen jumalan olemassaolosta on vain ep\xc3\xa4suoria merkkej\xc3\xa4.'